CBG ราคาขยับขึ้น รับผลดียกเลิกลงทุนกลุ่ม Greater China
CBG ราคาขยับขึ้น รับผลดียกเลิกลงทุนกลุ่ม Greater China ล่าสุด ณ เวลา 10.54 น. ราคาอยู่ที่ 66.50 บาท บวก 0.75 บาท หรือ 1.14% สูงสุดที่ 67.00 บาท ต่ำสุดที่ 66.25 บาท มูลค่าซื้อขายที่ 213.30 ล้านบาท โบรกฯ แนะ “ซื้อ” ชูเป้า 79 บาท พร้อมปรับเพิ่มประมาณการกำไรปี 60-61 
26 เม.ย. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ณ เวลา 10.54 น. ราคาอยู่ที่ 66.50 บาท บวก 0.75 บาท หรือ 1.14% สูงสุดที่ 67.00 บาท ต่ำสุดที่ 66.25 บาท มูลค่าซื้อขายที่ 213.30 ล้านบาท

ด้านบล.เออีซี ระบุในบทวิเคราะห์ฯแนะ “ซื้อลงทุน” CBG มูลค่าพื้นฐานใหม่ปี 60 ที่ 79 บาท เพื่อสะท้อนแนวโน้มสดใสของยอดขายเครื่องดื่มบำรุงกำลังทั้งในและต่างประเทศ พร้อมกับการได้รับสิทธิซื้อหุ้นโครงการร่วมลงทุนในกลุ่ม Greater China ด้วยเงื่อนไขที่ดีมาก
โดยวานนี้บอร์ด CBG มีมติยกเลิกโครงการลงทุนในกลุ่มประเทศ Greater China แต่ให้สิทธิซื้อหุ้นบริษัทร่วมเมื่อเห็นว่าเหมาะสม ฝ่ายวิจัยจึงมีมุมมองเชิงบวกและเห็นด้วยต่อมติคณะกรรมการบริษัท เพราะ CBG จะได้รับประโยชน์ดังนี้ 1) บริษัทไม่ต้องแบกรับขาดทุนจากโครงการลงทุนในกลุ่ม Greater China และยังคงได้คำสั่งซื้อเครื่องดื่มบำรุงกำลังจากลูกค้ากลุ่มประเทศจีน 2) บริษัทไม่ต้องเผชิญความเสี่ยงล้มเหลวจากการลงทุนในช่วงแรก และยังมีเงินสดเพิ่มขึ้นราว 17.7 ล้านเหรียญสหรัฐฯ ซึ่งเดิมจะต้องนำมาใช้สำหรับโครงการลงทุนในกลุ่ม Greater China ไปใช้กับโครงการลงทุนอื่นที่น่าสนใจแทน
ดังนั้น เพื่อสะท้อนปัจจัยบวกข้างต้น จึงปรับเพิ่มประมาณการกำไรตั้งแต่ปี 2560 โดยภายใต้ประมาณการใหม่คาดปี 60-61 ซึ่ง CBG จะมีกำไรสุทธิโตเฉลี่ยปีละ 23.8% (จากเดิมคาดโตปีละ 20.1%)